ET Euroopa Liidu Teataja C 186/6

Ärakuulamise eest vastutava ametniku lõpparuanne (1)

ChemChina/Syngenta

(juhtum M.7962)

(2017/C 186/06)

1. 23. septembril 2016 sai Euroopa Komisjon (edaspidi „komisjon“) ühinemismääruse (2) artiklile 4 vastava teatise kavandatava koondumise kohta, mille raames Hiina riigi osalusega ettevõtja China National Chemical Corporation (edaspidi „ChemChina“) omandab täieliku kontrolli ühinemismääruse artikli 3 lõike 1 punkti b tähenduses Šveitsi ettevõtja Syngenta AG (edaspidi „Syngenta“) üle aktsiate või osade ostu teel (edaspidi „tehing“). Ettevõtjatele ChemChina ja Syngenta viidatakse kollektiivselt kui „pooltele“.

2. ChemChina tegutseb põllumajanduskeemiasektoris ettevõtja China National Agrochemical Corporation kaudu, millel on valitsev mõju täielikult talle kuuluva tütarettevõtja Adama Agricultural Solutions (edaspidi „Adama“, Iisrael) üle. Adama tegeleb üleilmsel tasandil peamiselt taimekaitsevahendite valdkonna patentimata spetsiaalse koostisega toodete tootmise ja müügiga. Syngenta on põllumajanduskeemia sektori üleilmne osapool, kes tegeleb mh taimekaitsevahendite ja seemnete uuringute, arendustegevuse, tootmise ja turustamisega.

3. Uurimise esimeses etapis väljendas komisjon tõsist kahtlust selle üle, kas kõnealune tehing on siseturu ja EMP lepinguga kokkusobiv, eelkõige tehingu horisontaalse mõju tõttu arvukatel Euroopa taimekaitsevahendite turgudel. Lisaks vajasid täiendavat uurimist tooted murule ja aedadele, mitme toimeaine üleilmne tootjaturg ning komplektina müügist tuleneda võiv turulepääsu piirav mõju. Komisjon võttis 28. oktoobril 2016 vastavalt ühinemismääruse artikli 6 lõike 1 punktile c vastu otsuse algatada menetlus, mille kohta pooled esitasid 9. ja 29. novembril 2016 kirjalikud märkused.

4. 16. novembril 2016 pikendati poolte palvel ja kooskõlas ühinemismääruse artikli 10 lõike 3 teise lõiguga tehingu teise etapi läbivaatamise tähtaega 10 tööpäeva võrra. Samal õiguslikul alusel ja kokkuleppel pooltega pikendas komisjon 3. jaanuaril 2017 kõnealust läbivaatamise tähtaega veel 10 tööpäeva võrra.

5. Finchimica S.p.A taotlusel tunnustasin ettevõtjat käimasoleva menetluse huvitatud kolmanda isikuna 11. jaanuaril 2017.

6. Pooled esitasid esimese kohustuste seeria 10. jaanuaril 2017. Lähtudes tagasisidest kõnealuse paketi komisjonipoolsele suunatud turutestile, mis käivitati 10. jaanuaril 2017, esitasid pooled 27. jaanuaril 2017 parandatud kohustused (edaspidi „lõplikud kohustused“).

7. Komisjon ei esitanud vastuväiteid (3). Samuti ei toimunud komisjoni määruse (EÜ) nr 802/2004 (4) artikli 14 kohast ametlikku suulist ärakuulamist.

8. Otsuse eelnõus järeldas komisjon, et lõplikud kohustused on sobivad ja piisavad märkimisväärsete tõhusa konkurentsi takistuse kõrvaldamiseks taimekaitsevahendite turgudel, millel tuvastati konkurentsiprobleemid. Nii tunnistab komisjon tehingu siseturu ja EMP lepinguga kokkusobivaks, tingimusel et täidetakse tingimusi ja kohustusi, mille eesmärk on tagada, et pooled täidaksid lõplikke kohustusi.

9. Otsuse 2011/695/EL artikli 16 lõike 1 alusel olen otsuse eelnõu läbi vaadanud ja järeldan, et selles käsitletakse ainult vastuväiteid, mille kohta pooled on saanud oma seisukohti väljendada.

10. Kokkuvõttes leian, et kõnealuse juhtumi puhul on osaliste menetlusõiguste tõhus kasutamine tagatud.

Brüssel, 24. märts 2017 Joos STRAGIER

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) (ELT L 275, 20.10.2011, lk 29) artiklitele 16 ja 17.

(2) Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus) (ELT L 24, 29.1.2004, lk 1) („ühinemismäärus“).

(3) Ühinemismääruse artikli 10 lõikes 2 on sätestatud, et: „Artikli 8 lõike 1 või 2 kohased otsused teatatud koondumiste kohta tehakse kohe, kui selgub, et artikli 6 lõike 1 punktis c osutatud tõsised kahtlused on kõrvaldatud, eelkõige asjaomaste ettevõtjate tehtud muudatuste tulemusel.“ Seega kui pooled on esitanud kohustused enne vastuväidete esitamist komisjoni poolt ja need on tõsiste kahtluste hajutamiseks piisavad, võtab komisjon artikli 8 lõike 2 kohase otsuse vastu ilma vastuväiteid esitamata. Vt selle kohta nt juhtumi COMP/M.5440 Lufthansa/Austrian Airlines punkt 10 ning komisjoni teatis (nõukogu määruse (EÜ) nr 139/2004 ja komisjoni määruse (EÜ) nr 802/2004 seisukohalt vastuvõetavate parandusmeetmete kohta) (ELT C 267, 22.10.2008, lk 1) punkt 18.

(4) Komisjoni määrus (EÜ) nr 802/2004, millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle (ELT L 133, 30.4.2004, lk 1; parandus ELT L 172, 6.5.2004, lk 9).